সামরিক শক্তিতে সারা বিশ্বে বাংলাদেশের অবস্থান ৫৭তম। তালিকায় বরাবরের মতো প্রথম অবস্থান ধরে রেখেছে যুক্তরাষ্ট্র। দ্বিতীয় অবস্থানে রয়েছে রাশিয়া। এর পরই যথাক্রমে তৃতীয় ও চতুর্থ স্থানে রয়েছে চীন ও ভারত। বিভিন্ন দেশের সামরিক শক্তি নিয়ে সম্প্রতি প্রতিবেদন প্রকাশ করেছে গ্লোবাল ফায়ার পাওয়ার (জিএফপি)। বিশ্বের ১৩৩টি দেশের মধ্যকার নানা তথ্য-উপাত্ত বিবেচনা করে এই তালিকা তৈরি করা হয়। এসব দেশের সামরিক শক্তি বিবেচনা করে এই তালিকা প্রকাশ করা হয়েছে। এর আগে ২০১৬ সালের ফেব্রুয়ারিতে করা তালিকায় ১২২টি দেশের তালিকায় বাংলাদেশের অবস্থান ছিল ৫৩তম। ব্যাপক আলোচিত দেশগুলোর মধ্যে উত্তর কোরিয়া ২৩ নম্বরে। মিয়ানমার আছে ৩১ নম্বরে। পার্শ্ববর্তী দেশ পাকিস্তান ১৭ নম্বর থেকে উঠে এসেছে ১৩ নম্বরে। সেরা ১৫-তে থাকা বাকি দেশগুলো হলো- ফ্রান্স, যুক্তরাজ্য, জাপান, তুরস্ক, জার্মানি, মিসর, ইতালি, দক্ষিণ কোরিয়া, পাকিস্তান, ইন্দোনেশিয়া ও ইসরাইল।